Brown จะมาแทน Kitty?
ตอนนี้ LINE ไม่ได้เป็นแค่แอพแชท.. ตอนนี้ LINE กำลังก้าวเข้ามาเป็น SANRIO แข่งกับคิตตี้ แล้วตอนนี้รายได้ LINE เป็นเท่าไรเมื่อเทียบกับ SANRIO?
7 ส.ค. 2560

ตอนนี้ LINE ไม่ได้เป็นแค่แอพแชท..
ตอนนี้ LINE กำลังก้าวเข้ามาเป็น SANRIO แข่งกับคิตตี้
แล้วตอนนี้รายได้ LINE เป็นเท่าไรเมื่อเทียบกับ SANRIO?
LINE น่าจะเรียกได้ว่าเป็นแอพสามัญประจำเครื่องสำหรับคนไทยที่ใช้สมาร์ทโฟนแทบทุกคน เราใช้ LINE ทำแทบทุกอย่างไม่ว่าจะเป็นการ แชท โทรคุย รวมถึงส่งรูปหากัน เป็นประจำทุกวัน
สิ่งที่เราคุ้นเคยจากการใช้แอพพลิเคชั่นนี้ คงจะหนีไม่พ้น สติกเกอร์ต่างๆ ที่บางทีเราแทบจะใช้แทนคำพูดกันเลยทีเดียว ซึ่งตอนนี้หลายคนก็อาจจะเคยได้เห็นกันบ้างแล้วว่าตัวการ์ตูนจากสติกเกอร์ของ LINE เช่น Brown และ Cony นั้น มีทำออกมาเป็นสินค้าให้เราได้เลือกซื้อกัน
Line Friends Corporation ถูกจัดตั้งขึ้นในปี 2015 โดยมีหน้าที่พัฒนาผลิตภัณฑ์และเพิ่มมูลค่าให้กับตัวการ์ตูนต่างๆ ของ LINE
รายได้อื่นของ LINE ซึ่งหนึ่งในนั้นคือรายได้จากการขายสินค้าต่างๆ ของ LINE Friends ทั่วโลกนั้นอยู่ที่ 11,922 ล้านเยน (ประมาณ 3,500 ล้านบาท) โดยคิดเป็น 8.4% ของรายได้รวมทั้งหมด โตขึ้นจากปีก่อนถึง 99%
ตอนนี้มีร้าน LINE Friends อยู่ทั่วทุกมุมโลก 31 สาขา เติบโตก้าวกระโดดจากปีที่แล้วที่ 19 สาขา รวมถึงสาขาที่เพิ่งเปิดในประเทศไทยที่สยามแสควร์
ถ้าเราลองนำรายได้นี้ ไปเปรียบเทียบกับพี่ใหญ่ในวงการอย่าง SANRIO ซึ่งมีรายได้อยู่ที่ 62,695 ล้านเยน จะเห็นว่ารายได้อื่นของ LINE ซึ่งหนึ่งในนั้นคือ Line Friends สามารถสร้างรายได้ คิดเป็น 19% ของรายได้ที่ SANRIO ทำได้
ถึง LINE จะเป็นที่นิยมอย่างมากในบ้านเราและในญี่ปุ่น แต่สำหรับประเทศอื่นๆ ก็จะมีแอพพลิเคชั่นที่นิยมใช้แตกต่างกันออกไป
สิ่งที่น่าแปลกใจคือ อเมริกาซึ่งเป็นประเทศที่คนส่วนใหญ่นิยมใช้ WhatsApp และ Facebook Messenger นั้น แทบไม่รู้จักทั้งแอพพลิเคชั่นหรือตัวการ์ตูนใดๆ ของ Line เลย ล่าสุดได้มีการเปิดตัวร้านค้า Line Friends ขึ้นเป็นแห่งแรกที่ไทม์สแควร์ ใจกลางนครนิวยอร์ก และได้รับความสนใจอย่างมากถึงขนาดต้องต่อแถวเพื่อเข้าไปถ่ายรูปและซื้อของภายในร้าน
เรื่องนี้เป็นสิ่งที่ตอกย้ำว่าคนที่ชื่นชอบหมีบราวน์ ไม่จำเป็นต้องใช้ แอพ LINE ก็ได้ เป็นคนละเรื่องกัน
ถ้า LINE สามารถประสบความสำเร็จในการขายสินค้าในประเทศที่ไม่ได้ใช้แอพ LINE ได้มากกว่านี้อีก นั่นอาจหมายถึง SANRIO อาจจะกำลังโดน disrupt อยู่เหมือนกัน..